Polisiekolonel skuldig aan bedrogAvril Wentzel het verskeie bedrieglike reiseise in 2014 by die Suid-Afrikaanse Polisiediens in Kimberley ingedien (Foto: Steve Buissinne/Pixabay) ’n Voormalige polisiekolonel van die Noord-Kaap het Dinsdag in die Kimberley-streekshof op 19 aanklagte van bedrog skuldig gepleit en is tot 12 maande tronkstraf gevonnis. Avril Wentzel (57) het verskeie bedrieglike reiseise in 2014 by die Suid-Afrikaanse Polisiediens in Kimberley ingedien wat hom sowat R47 000 in die sak gebring het. “Die misbruik van sy reistoelaag is in 2015 blootgelê wat tot ’n indiepte-ondersoek deur die Valke gelei het. “Wentzel is ná afloop van die ondersoek in Oktober 2019 gedagvaar,” sê Nomthandazo Mnisi, woordvoerder van die Valke. Benewens die vonnisoplegging moet Wentzel ook ’n boete van R30 000 betaal en het hy ’n bykomende opgeskorte vonnis van vyf jaar ontvang op voorwaarde dat hy nie binne dié tydperk weer aan bedrog skuldig bevind word nie. Lt.genl. Godfrey Lebeya, nasionale hoof van die Valke, het Wentzel se vonnisoplegging verwelkom. “Dit is ’n jammerte dat ’n senior polisiebeampte onder die versoeking geswig het om openbare geld te misbruik.”